Geldwenke om jou troudag binne begroting te hou - Jou Geld | Solidariteit WêreldJou Geld | Solidariteit Wêreld
Tuis › Artikels › Geldwenke om jou troudag binne begroting te hou
Geldwenke om jou troudag binne begroting te hou
Troues is deesdae ontsettend duur en die kostes kan tussen R100 000 tot R200 000 beloop. Om 'n troue van jou drome te beplan is 'n uitdaging, veral as dit op 'n knap begroting gedoen moet word. Vergeet van die Van der Merwes se troue, doen wat julle gelukkig gaan maak en wat julle sak sal pas!
Die beste manier om te spaar is om jou vriende en familie se talente in te span, en hulle te vra om handjie by te sit as hulle trougeskenk aan julle, en maak so julle troue meer persoonlik, spesiaal en onvergeetlik.
Begin sommer dadelik by hierdie lysie:
Ken jy iemand wat lekker koek bak?
Is een van jou gaste 'n ontluikende fotograaf?
Wie is handig met 'n videokamera?
Het jy 'n vriend wat lekker musiek kan maak?
Is daar dalk 'n familielid met 'n pragtige tuin waar julle die onthaal kan hou?
Het jy 'n vriendin wat 'n slag het met blomme?
Ken jy iemand wat vir jou 'n afslag kan reël op drukwerk?
Is daar dalk 'n vriend met 'n vakansiehuis wat julle kan leen vir jul wittebrood?
Het jy 'n vriendin wat jou en jou strooimeisies se grimering kan doen?
Kan jou vriend of strooijonker seremoniemeester speel?
Het jou oom 'n ou motor wat julle as bruidskar kan gebruik?
Volgens Wikus Olivier, skuldbestuurkenner by DebtSafe, hoef pasgetroudes nie met 'n hoop skuld te begin nie. Olivier deel hierdie handige wenke om 'n spesiale, bekostigbare troue te hê:
Jy sal nie glo hoeveel geld jy kan spaar deur slegs die regte dag en seisoen vir jou troue te kies nie. Mense is geneig om in die somer te trou; hoekom nie eerder die snoesige winter en 'n weeksdag of Sondag nie? Olivier sê jy kan R20 000 tot R50 000 spaar deur die spitsseisoen te vermy en op 'n oggend en/of weeksdag/Sondag te trou.
Olivier sê jy kan geld spaar wanneer jy die huweliksbevestiging en onthaal op dieselfde plek hou. Jy spaar dan op vervoerkostes en ander uitgawes. Wees op die uitkyk vir spesiale aanbiedinge tydens trou-ekspo's asook advertensies op webblaaie. As alternatief, moenie 'n formele lokaal soek nie, gaan deur jou gastelys en maak eerder gebruik van iemand se pragtige tuin.
Troukoeke is duur. As jy egter baie graag 'n koek wil hê – hou dit klein en eenvoudig. In plaas van 'n groot, uitspattige troukoek, laat maak eerder 'n groot toring kolwyntjies, of bak hulle sommer self.
Kos en drinkgoed kan van jou grootste uitgawes wees. Baie gaste kom nooit eers by die nagereg uit nie en so word baie kos vermors. Kies eerder 'n buffet, spitbraai-ete of selfs 'n piekniek bo 'n drie-gang aansitmaaltyd. Maak gebruik van 'n kontantkroeg.
Jy kan altyd 'n paar rand spaar deur gebruik te maak van 'n bruidspakket wat grimering en hare vir die bruid, bruidsmeisies en moeders insluit. Of kry 'n professionele persoon om jou grimering vir jou te doen, terwyl jy jou kapsel (gratis) in 'n bekwame vriendin se hande plaas.
Dekor en geskenke
Tafel- en onthaalsaalversierings kan 'n groot hap uit jou begroting neem. Probeer om dit eenvoudig tog pragtig te hou. Handgemaakte versierings is 'n treffer en maak die geleentheid soveel meer persoonlik. Die smullekker ete, 'kap dit uit' dansvloer en kwaliteittyd saam met jou vriende en familie is die ideale plaasvervangers vir materiële geskenke.
Blomme en ruikers
Blomme kan duur wees. Maak dus seker die blomme wat jy gaan gebruik, is plaaslik en binne seisoen. Oorweeg selfs kruie of boombas wat oulike alternatiewe vir blomme is. As jy wel blomme vir die kerkseremonie wil gebruik, wat van 'n paar enkele struike in plaas van 'n groot ruiker? Olivier sê jy moet oral op die uitkyk wees waar jy blomme kan kry en moenie vergeet van groothandel-bloemiste of blomplase in jou area nie.
Trourok en -pak
As jy 'n persoon is wat van tradisionele goed hou, oorweeg om jou ma se trourok te dra. En as dit nie jou styl is nie, huur eerder 'n trourok in plaas daarvan om een te koop wat jy nooit weer sal dra nie. As jy wel 'n rok wil laat maak, kies kant en materiaal wat bekostigbaar is. Doen bietjie moeite en bly weg van duur ingevoerde kant. Die bruidegom sal ook 'n hele paar rand spaar indien hy eerder 'n troupak huur, óf koop 'n mooi en bekostigbare aandpak wat weer in die toekoms gedra kan word.
Nooi net daardie mense wat jy regtig by jou troue wil hê. Tegnologie is 'n aanwins in vandag se tyd. Stuur jou nie-formele herinnering en amptelike uitnodiging per e-pos. Vir die ouer familielede wat dit moeilik vind om met 'n rekenaar te werk – gee hulle 'n luitjie of maak self vir hulle pragtige en bekostigbaar uitnodigings.
Vra of hulle afslag bied en of hulle dalk enige ekstras sal ingooi as jy byvoorbeeld kontant betaal. Bied aan om 'n deposito neer te sit. Verskaffers is veel meer geneig om 'n laer prys te aanvaar as hulle weet hulle het 'n kliënt wat ernstig is en nie op die nippertjie gaan kanselleer nie. Kry genoeg kwotasies en speel verskaffers teen mekaar af. Deur net te noem dat jy 'n laer prys elders kan kry, kan jy vir jouself 'n stewige afslag verseker.
Daar is verskeie dinge wat jy kan doen om troukostes te sny. Deur bogenoemde wenke toe te pas, kan jy 'n paar rand spaar en 'n bietjie ekstra beskikbaar hê vir onvoorsiene uitgawes wat mag opduik.
https://www.netwerk24.com/huisgenoot/Jou-lewe/Geldsake/hier-is-hoe-jy-jou-droomtroue-stylvol-en-binne-begroting-kan-hou-20170528